དགེ་བཤེས་ཀ་གཞི་རོང་ཊིག་པའི་སྙན་དུ་གསོལ།མཁས་པ་ཀ་གཞི་རོང་ཊིག་པས་གསེར་རྟ་མཁན་པོ་ཚུལ་ཁྲིམས་བློ་གྲོས་ཀྱི་དཔེ་ཆ་མི་ཤེས་ཚུལ་བཤད་པ་སོགས་དྲྭ་ཐོག་ཏུ་དངོས་ཡོད་གནས་ཚུལ་དང་མ་མཐུན་པའི་དམའ་འབེབས་གཏོང་བར་ཐོས།རང་ཉིད་ལ་ཆ་མཚོན་ན་མཁས་དབང་ཚུལ་ཁྲིམས་བློ་གྲོས་དྲུང་ནས་སློབ་ཚན་སྐར་མ་གཅིག་ཙམ་ཡང་ཞུས་མྱོང་མེད་པ་དང་།ཆོས་ལུགས་གྲུབ་མཐའ་ཁག་ལ་སྡང་ཞེན་ཆེ་བ་ཞིག་གཏན་ནས་མིན་མོད།རང་གི་རིགས་ལ་ཞེན་པ་དཀར་བའི་མཁས་དབང་ཁོང་ལ་དམའ་འབེབས་གང་ཐུབ་བྱས་ཙང་སྐྱོ་སེམས་ངང་བསམ་གཞིག་དང་འབྲེལ་བའི་ལོ་རྒྱུས་ཅུང་ཟད་ཅིག་ངག་ནས་ཐལ།སྤྱིར་ཀུན་མཁྱེན་ཙོང་ཁ་པས་གདུལ་བྱའི་ཁམས་དབང་དང་མཐུན་པའི་ནང་ཉམས་ལེན་དང་ཕྱི་ཀུན་སྤྱོད་གཙང་བའི་བཀའ་གདམས་གསར་མའམ་དགེ་ལུགས་པ་ཞེས་སྲོལ་བཏོད་མཛད།རྗེ་བདག་ཉིད་ཆེན་པོའི་དངོས་སློབ་སོགས་ས་ལ་གནས་པའི་སྐྱེས་བུ་རྣམས་ཀྱིས་གྲུབ་མཐར་ཕྱོགས་ཞེན་གྱི་འཐབ་རྩོད་མེད་པ་བསྟན་འགྲོར་སྨན་པའི་མཛད་པ་བཟང་པོས་བསྐྱངས་ཡོད།རྗེས་སོར་དགེ་ལུགས་པས་བླ་མ་རེ་ཟུང་མ་གཏོགས་ཕལ་ཆེར་བས་སྲིད་དབང་བཟུང་ཚུན་ཆད་གྲུབ་མཐའ་ཁག་ལ་ཕྱོགས་རིས་ཀྱི་ངོ་གདོང་དངོས་སུ་བསྟན།ཇུན་གར་བའི་དམག་དང་བསྡོངས་ཏེ་རྙིང་མའི་ལོ་ཆེན་དྷརྨ་ཤྲཱི་སོགས་ཀྱི་དབུ་བཅད་པ།བཀའ་བརྒྱུད་ཀྱི་ཐོག་ཏུ་དམག་དྲངས་པ།རྙིང་མ་དང་བཀའ་བརྒྱུད་པའི་དགོན་པ་ཕལ་ཆེར་བ་དགེ་ལུགས་པའི་དགོན་པར་བསྒྱུར་བ་སོགས་སྔོན་ཆབ་སྲིད་ཀྱི་དབང་ཤུགས་ལ་བརྟེན་ནས་སྐྱུག་བྲོ་བའི་ཕྱག་ལས་བྱས་ཡོད།ད་ལྟའི་དུས་སུ་དེ་ལྟར་བྱེད་ནུས་མེད་པར་ཤེས་ཏེ་ཐབས་ཇུས་ལ་གྲུབ་མཐའ་གཞན་གྱི་བླ་ཆེན་རྣམས་དམིགས་སུ་བཀར་ཞིང་དམའ་འབེབས་ཀྱི་ཚིག་འཛེམ་མེད་ངང་དུ་བྱེད་ཀྱིན་ཡོད།གཏམ་དཔེར།ཟུར་ལ་བལྟས་ན་ལེབ་མཐོང་།།ཟེར་བ་ལྟར་དམིགས་ཡུལ་གཙོ་བོ་ཞེན་ཕྱོགས་ཀྱི་གྲུབ་མཐའ་དེའི་མཁས་དབང་མ་གཏོགས་གཞན་རྣམས་ཀྱི་མཚན་སྙན་ཁྱབ་པར་མི་དགའ་བ་ཉམས་རྒུད་འགྲོ་རྒྱུར་བརྩོནད་དང་བརྩོན་བཞིན་ཡོད་པ་སྔོན་གྱི་ལོ་རྒྱུས་དང་དེང་སང་གི་གནང་སྟངས་ལ་གཟིགས་ན་མཁྱེན་གསལ་རེད།ཁོང་གིས་ཚད་ལྡན་གྱི་མཁས་པར་དམའ་འབེབས་གང་བྱས་ཀྱང་དངོས་ཡོད་གནས་ཚུལ་དང་མ་མཐུན་པས་རང་མཚང་བསྟན་པ་ལས་མཛད་འཕྲིན་ལ་ནམ་ཡང་གནོད་མི་ཐུབ།མཁས་དབང་ཚུལ་ཁྲིམས་བློ་གྲོས་མཆོག་ནི།མདོ་སྔགས་རིག་གནས་ཀུན་ལ་མཁྱེན་རྒྱ་ཡངས་པ་སྟེ།ཁོང་གིས་བརྩམས་པའི་བོད་རྒྱ་ཡིག་རིགས་ཐོག་ནས་མདོ་སྔགས་ཀྱི་དཀའ་གནད་ལ་དཔྱད་པ་སོགས་གསུང་རྩོམ་མིག་ལྡན་གྱིས་མཇལ་རྒྱུ་དང་ལོང་བས་རེག་རྒྱུ་ཡོད་པ།སངས་རྒྱས་ཀྱི་བསྟན་པ་སྤྱི་དང་རིས་མེད་གྲུབ་མཐའ་ཁག་ཉམས་རྒུད་མི་འགྲོ་བར་ཐུགས་ཁུར་བཞེས་ཏེ་འཕེལ་རྒྱས་གཏོང་ཐབས་ལ་བརྩོན་པ།བོད་ཀྱི་བླ་སྲོག་སྐད་ཡིག་གི་རྒྱུ་བ་ཉག་ཕྲ་བའི་དུས་སུ་སྐྱོབ་པ།ནད་ངན་ཨེ་ཛིས་མི་རིགས་འཇིག་མགོ་ཚུགས་ལ་ཉེ་དུས་ཉེན་འགོག་གི་བརྡ་གཏོང་མཁན་བཅས་མཁས་བཙུན་བཟང་གསུམ་གྱི་མཚན་སྙན་གངས་ཅན་ལྗོངས་སོགས་ཀྱི་འོན་པ་མ་གཏོགས་ཚང་མས་ཐོས་མྱོང་བའི་ཁོང་ལྟ་བུས་དཔེ་ཆ་སོགས་མི་ཤེས་ཚུལ་བཤད་པར་བསམ་བློ་གང་འདྲ་ཞིག་གཏོང་ཡང་གྲུབ་མཐའི་ཕྱོགས་ཞེན་གྱི་སྐད་ཆ་ཡིན་པ་གོར་མ་ཆག